Susie Jessen (DD), 2025-04-29:
Tak for det.
Tak for en god debat i dag.
Tak til Dansk Folkeparti, Socialistisk Folkeparti og Det Konservative Folkeparti for at bakke op om det her beslutningsforslag.
Det var en rigtig god dag, da Folketinget i 2018 vedtog en lov om tildækningsforbuddet.
Det var med den tidligere justitsminister Søren Pape Poulsen og integrationsminister fru Inger Støjberg i spidsen.
Jeg vil sige, at det også var med et årelangt pres fra Dansk Folkeparti.
Jeg kan selv huske, hvordan det var, og hvad Dansk Folkeparti dengang blev udsat for i forhold til enormt meget hån og latterliggørelse.
Det vil jeg gerne anerkende fra Folketingets talerstol, nemlig at Dansk Folkeparti har været bannerfører for rigtig, rigtig meget på udlændingeområdet.
Tak for det.
Jeg kan også huske, at der var politikere som Enhedslistens fru Johanne Schmidt-Nielsen, der var så meget imod det her, at hun poserede med selfies sammen med de her niqabklædte kvinder.
Jeg kan så ikke sige, om de smilede eller ej.
Det var jo kun halvdelen af de mennesker på billedet, man rent faktisk kunne se.
Dengang var der mange, der kaldte tildækningsforbuddet for symbolpolitik.
Det er jo også nogle af de argumenter, man måske også hører i dag, når vi lægger op til at få udvidet tildækningsforbuddet, så det også gælder uddannelsesinstitutioner.
Jeg kan da godt medgive, at der er noget til symbol- og signalværdi i det her spørgsmål.
Vi sender fra Folketinget signal om, at vi rent faktisk ikke vil acceptere den her slags.
Der har også været noget diskussion i dag om antallet.
For mig betyder det altså ingenting, om det er 2, 10 eller 100 mennesker, der bærer niqab eller burka på en uddannelsesinstitution.
Antallet betyder ikke noget.
Vi skal sende et signal om, at deres fundamentalistiske verdensbillede ikke hører hjemme på en dansk uddannelsesinstitution.
Som de fleste ved, har vi i Danmarksdemokraterne fulgt Kommissionen for den glemte kvindekamps arbejde meget tæt.
Da anbefalingerne kom i januar 2025, brugte vi god tid på at få arbejdet de første beslutningsforslag igennem, som vi så har kunnet præsentere her i salen i foråret.
Et af forslagene, som jeg synes er rigtig godt, er, at Kommissionen, og jeg citerer: »mener, at de nuværende tildækningsforbud af principielle årsager også bør gælde for landets uddannelsesinstitutioner, der i dag ikke er omfattet af lovgivning, men i praksis er åbne for offentligheden«.
Kommissionen skriver også, at de er bekendte med enkelte eksempler på udfordringer med den her form for beklædning på uddannelsesinstitutionerne.
Jeg vil så sige, at nu lægger regeringen op til, at der skal landes en beretning.
Det har jeg ikke prøvet før, så jeg skulle lige spørge et par ordfører, hvordan det egentlig hænger sammen.
Jeg har ikke prøvet det som ordfører.
Det vil jeg gerne sige.
Jeg er forholdsvis nyvalgt.
Det , der er vigtigt for mig, er, at i den beretning skal det fremgå fuldstændig krystalklart og tydeligt, at der er en deadline for, hvornår det her skal træde i kraft, og at man vil have et forbud mod heldækkende beklædning på uddannelsesinstitutionerne.
Jeg vil også bare sige, at jeg bliver rigtig bekymret, når jeg så hører, at der er et regeringsparti herinde, nemlig Moderaterne, som ikke engang ved, hvordan de vil forholde sig til det her beslutningsforslag.
Det var, som om man sådan var faldet direkte ned fra himlen og hørte om det her for første gang.
Jeg blev altså bange for, at det her igen ender i ren snak i regeringen, og at man egentlig også først og fremmest arbejder på, at det skal være en beretningsløsning, fordi det jo kan være rigtig træls for regeringen at skulle sidde og stemme imod det her nede i Folketingssalen.
Det er jeg rigtig bange for, at det ikke kommer til at ske med den debat, vi har haft i dag.
Jeg håber, at ministeren vil komme med et udkast til en beretningstekst, gerne inden for meget kort tid, så vi kan få fastsat udgangspunktet for indholdet af den her beretningstekst og arbejde videre med det derfra.
Endnu engang vil jeg sige tak for en fin debat i dag.
Tak til de partier, som har bakket op, og som også har kæmpet for, at vi ikke skal se de her niqabber og burkaer i Danmark i årenes løb fremover.